b'\n_START_ARTICLE_\nSirni\xc3\xb6\n_START_PARAGRAPH_\nSirni\xc3\xb6 on kyl\xc3\xa4 Posion kunnassa, l\xc3\xa4hell\xc3\xa4 Lapin ja Pohjois-Pohjanmaan maakuntien rajaa. Kyl\xc3\xa4 sijaitsee seututien 863 varrella 37 kilometrin p\xc3\xa4\xc3\xa4ss\xc3\xa4 keskustaajamasta Aholasta Taivalkosken suuntaan. Kyl\xc3\xa4 on kuulunut vuodesta 1926 l\xc3\xa4htien tuolloin perustettuun Posion kuntaan. Aluksi kyl\xc3\xa4 kuului Iin pit\xc3\xa4j\xc3\xa4\xc3\xa4n, sittemmin Pudasj\xc3\xa4rven pit\xc3\xa4j\xc3\xa4\xc3\xa4n ja t\xc3\xa4m\xc3\xa4n j\xc3\xa4lkeen Taivalkoskelle. Nykyisin asukkaita kyl\xc3\xa4ll\xc3\xa4 on noin 100._NEWLINE_Kyl\xc3\xa4ll\xc3\xa4 on ollut oma kauppa, pankkikonttori, posti ja koulu, jotka lakkautettiin 1990-luvulla. Taivalkosken kunnan puolella sijaitseva Mustavaaran kaivos oli aikoinaan merkitt\xc3\xa4v\xc3\xa4 ty\xc3\xb6nantaja kyl\xc3\xa4l\xc3\xa4isille. Kyl\xc3\xa4lt\xc3\xa4 l\xc3\xb6ytyy nyky\xc3\xa4\xc3\xa4n vanhuksille tarkoitettu hoivakoti._NEWLINE_Sirni\xc3\xb6n kyl\xc3\xa4 on kautta aikojen ollut kuuluisa taitavaista sepist\xc3\xa4\xc3\xa4n, jotka ovat valmistaneet itse kaikki tarve-esineens\xc3\xa4, kuten pyydysraudat, pyssyt, karhukeih\xc3\xa4\xc3\xa4t, lukot, saranat ja ty\xc3\xb6kalut. Sirni\xc3\xb6n kyl\xc3\xa4n sepp\xc3\xa4tuotteita on viety Iijokea pitkin \xe2\x80\x9dmerimaihin\xe2\x80\x9d eli Ouluun ja sit\xc3\xa4 tiet\xc3\xa4 laajemmallakin alueelle. My\xc3\xb6s Vienan alueelle on toimitettu erityisesti aseita. Sirni\xc3\xb6n kyl\xc3\xa4seura on aktiivisella toiminnallaan elvytt\xc3\xa4nyt vanhaa kyl\xc3\xa4sepp\xc3\xa4perinnett\xc3\xa4. Kyl\xc3\xa4ll\xc3\xa4 j\xc3\xa4rjestettiin vuosina 1998\xe2\x80\x932013 vuosittain kes\xc3\xa4kuussa Sirni\xc3\xb6n sepp\xc3\xa4p\xc3\xa4iv\xc3\xa4t. Tapahtuman j\xc3\xa4rjest\xc3\xa4j\xc3\xa4n\xc3\xa4 toimi Sirni\xc3\xb6n kyl\xc3\xa4seura. Vuonna 2013 kyl\xc3\xa4seura p\xc3\xa4\xc3\xa4tti luopua tapahtuman j\xc3\xa4rjest\xc3\xa4misest\xc3\xa4 tulevina vuosina.'